વિસનગર પાલિકામાં ભાજપના તત્કાલીન બોર્ડના વર્ષ ૨૦૧૫ માં ખેરાલુ રોડ ઉપરના હિરોહોન્ડા શો રૂમ પાસેના નાળાથી નેળીયામાં થઈ ટેલીફોન એક્ષચેન્જના નાળા સુધી સીસી રોડ બનાવવા ઠરાવ કરી રૂા.૬૧,૫૪,૨૦૦ ના ખર્ચ અંદાજી ટેન્ડરીંગ કરવામાં આવ્યુ હતુ. જેમાં ક્રિષા કન્સ્ટ્રક્શનનું ૩૨.૮૫ ટકા નીચા ભાવનુ ટેન્ડર મંજુર કરી વર્કઓર્ડર આપવામાં આવ્યો હતો. કોન્ટ્રાક્ટર કામ શરૂ કરે તે દરમ્યાન પાલિકામાં સત્તા પરિવર્તન આવ્યુ હતુ. ગઠબંધનના શાસનમાં આ કામગીરી શરૂ થાય તે પહેલા આ નેળીયામાં વરસાદી પાણીના નિકાલ માટે પાઈપલાઈન નાંખવાની એક સભ્યની રજુઆત સંદર્ભે આ ટેન્ડરની કામગીરી અટકાવવામાં આવી હતી. ત્યારબાદ પાઈપલાઈન નાખવાનુ અને માટી પુરાણ કરવાનુ કામ કોઈ પણ પ્રકારના પ્લાન એસ્ટીમેટ બનાવ્યા વગર, તાંત્રીક મંજુરી કે વહિવટી મંજુરી લીધા સીવાય તેમજ ટેન્ડરની પ્રક્રિયા અનુસર્યા વગર કોન્ટ્રાક્ટર પાસે કામ કરાવી તેનુ નાણાંકીય ચુકવણુ કર્યુ હતુ. સીસી રોડની જગ્યાએ પાઈપલાઈનની કામગીરી કરવામાં ઉતાવળ કરી હોવાની પાછળથી ભુલ સમજાતા આ સમગ્ર કામગીરીને કાયદેસર ઠેરવવા માટે પાછળથી ઠરાવ કરવામાં આવ્યો હતો. જેમાં પાલિકાના પ્રમુખ સહીતના ૧૭ સભ્યોએ સમજણ વગર આ વિવાદીત ઠરાવ મંજુર કર્યો હતો.